b'\n_START_ARTICLE_\nAkutna bole\xc4\x8dina\n_START_PARAGRAPH_\nAkutna bole\xc4\x8dina je bole\xc4\x8dina, ki se pojavi nenadoma in je obi\xc4\x8dajno ostra. Je odziv na tkivno po\xc5\xa1kodbo in je posledica aktivacije perifernih receptorjev za bole\xc4\x8dino (nociceptorjev) in njihovih specifi\xc4\x8dnih \xc5\xbeiv\xc4\x8dnih vlaken (A delta in C). Pogosto ju spremljata ob\xc4\x8dutek tesnobnosti in hiperaktivnost simpati\xc4\x8dnega \xc5\xbeiv\xc4\x8devja (npr. pospe\xc5\xa1eno bitje srca, raz\xc5\xa1irjene zenice, pospe\xc5\xa1eno dihanje ...).\n_START_SECTION_\nPatofiziologija\n_START_PARAGRAPH_\nAkutna bole\xc4\x8dina je obi\xc4\x8dajno nociceptivna bole\xc4\x8dina, torej posledica vzdra\xc5\xbeenja nociceptorjev zaradi po\xc5\xa1kodbe ali bolezni. Poznamo somatske in visceralne receptorje. Somatski nociceptorji se nahajajo v ko\xc5\xbei, podko\xc5\xbeju, mi\xc5\xa1i\xc4\x8dnih ovojnicah in drugih vezivnih tkivih, pokostnici, endostu ter v sklepnih ovojnicah, visceralni nociceptorji pa v drobovju in okoli\xc5\xa1kih tkivih. Vzdra\xc5\xbeenje somatskih nociceptorjev obi\xc4\x8dajno povzro\xc4\x8di ostro, dobro lokalizirano bole\xc4\x8dino, vzdra\xc5\xbeenje visceralnih nociceptorjev pa slabo lokalizirano, globoko ali kr\xc4\x8devito bole\xc4\x8dino, ki lahko seva tudi v zunanje predele telesa. \xc5\xa0tevilni dra\xc5\xbeljaji lahko neposredno vzdra\xc5\xbeijo nociceptorje (npr. mehani\xc4\x8dni pritisk, toplota), ve\xc4\x8dina bole\xc4\x8dinskih dra\xc5\xbeljajev pa je povezana s spro\xc5\xa1\xc4\x8danjem telesu lastnih snovi (endogeni algogeni), ki vzdra\xc5\xbeijo in/ali senzitizirajo nociceptorje. Eden od najmo\xc4\x8dnej\xc5\xa1ih telesu lastnih algogenov je bradikinin, ki ima sicer tudi vlogo vnetnega posrednika. Prostaglandini sami ne vzdra\xc5\xbeijo nociceptorjev, vendar jih le senzitizirajo oziroma naredijo dovzetnej\xc5\xa1e za vzdra\xc5\xbeenje drugih endogenih algogenov.\n_START_SECTION_\nVrste akutne bole\xc4\x8dine\n_START_PARAGRAPH_\nMed tipi\xc4\x8dne primere akutne bole\xc4\x8dine spadajo: bole\xc4\x8dina po operacijah, po po\xc5\xa1kodbah, ledvi\xc4\x8dne kolike, \xc5\xbeol\xc4\x8dne kolike, zobobol, bole\xc4\x8dina ob vnetjih, ob porodu, bole\xc4\x8dina ob akutnem miokardnem infarktu in druge vrste ishemi\xc4\x8dne bole\xc4\x8dine (bole\xc4\x8dina, ki nastane zaradi oviranega dotoka krvi)._NEWLINE_Glede na lokacijo, delimo bole\xc4\x8dine na somatske (kadar prihaja iz telesne povr\xc5\xa1ine) in na visceralne oziroma drobovne (izhajajo iz notranjih tkiv in organov). Delimo jo lahko tudi po jakosti, in sicer kadar je vrednost po vidno analogni lestvici (VAL) do 3, govorimo o \xc5\xa1ibki bole\xc4\x8dini, pri vrednostih med 3 in 6 govorimo o srednje mo\xc4\x8dni bole\xc4\x8dini, nad 7 pa o mo\xc4\x8dni bole\xc4\x8dini. Po mehanizmu nastanka pa je bole\xc4\x8dina lahko nociceptivna ali pa nevropatska (pri prvi gre za vzdra\xc5\xbeenje nociceptorjev, pri drugi pa za okvaro v \xc5\xbeiv\xc4\x8dni strukturi).\n_START_SECTION_\nOcena in vrednotenje\n_START_PARAGRAPH_\nAkutna bole\xc4\x8dina ne pomeni diagnoze, temve\xc4\x8d simptom, katerega vzrok je pogosto o\xc4\x8diten (na primer stanje po operaciji, po\xc5\xa1kodbi). V\xc4\x8dasih pa vzrok ni tako jasen in je treba izvesti diagnosti\xc4\x8dne postopke, ki zajemajo splo\xc5\xa1no anamnezo (prisotne bolezni, uporabljana zdravila, preob\xc4\x8dutljivost na zdravila, bolezni v preteklosti, socialna anamneza), anamnezo bole\xc4\x8dine (nastop, trajanje, zna\xc4\x8dilnosti, dejavniki, ki poslab\xc5\xa1ajo/ubla\xc5\xbeijo bole\xc4\x8dino, bolnikova ocena bole\xc4\x8dine) in klini\xc4\x8dne preiskave (odzivanje na bole\xc4\x8dino, podrobnej\xc5\xa1e telesne preiskave prizadetega predela, ocena funkcionalnosti ...)._NEWLINE_Pri oceni jakosti bole\xc4\x8dine pomagajo bolnikova samoocena (njegova opredelitev bole\xc4\x8dine npr. kot blage, srednje ali mo\xc4\x8dne), numeri\xc4\x8dne lestvice in vidnao analogna lestvica. Pri numeri\xc4\x8dnih lestvicah bolnik opredeli jakost svoje bole\xc4\x8dine s \xc5\xa1tevilom od 0 do 10 (0 = stanje brez bole\xc4\x8dine, 10 = najhuj\xc5\xa1a mo\xc5\xbena bole\xc4\x8dina). Pri VAS bolnik na 10-centimetrski lestvici opredeli jakost bole\xc4\x8dine, pri \xc4\x8demer je velja isto, da pomeni 0\xc2\xa0cm, da bole\xc4\x8dine ni, in 10\xc2\xa0cm, da je bole\xc4\x8dina najhuj\xc5\xa1a mo\xc5\xbena.\n_START_SECTION_\nZdravljenje\n_START_PARAGRAPH_\nNajpogostej\xc5\xa1i na\xc4\x8din zdravljenja bole\xc4\x8dine je njeno laj\xc5\xa1anje z zdravili. Tradicionalno se uporabljajo zdravila s primarno protibole\xc4\x8dinskim u\xc4\x8dinkom, novej\xc5\xa1a dognanja pa ka\xc5\xbeejo, da so u\xc4\x8dinkovitej\xc5\xa1e kombinacije z zdravili, ki sicer nimajo primarno protibole\xc4\x8dinskega delovanja (ketamin, gabapentin ...). Pomemben vidik zdravljenja bole\xc4\x8dine so tudi nefarmakolo\xc5\xa1ki pristopi, npr. masa\xc5\xbea, segrevanje, hlajenje, pa tudi TENS (transkutana elektrostimulacija), akupunktura,_NEWLINE_magnetoterapija ...   Pri zaznavanju bole\xc4\x8dine so klju\xc4\x8dni tudi psiholo\xc5\xa1ki dejavniki, zato je pomembna tudi psiholo\xc5\xa1ka oskrba bolnika.\n_START_SECTION_\nZdravila\n_START_PARAGRAPH_\nPo ve\xc4\x8dini priporo\xc4\x8dil naj bi bil pri zdravljenju blage do srednje mo\xc4\x8dne bole\xc4\x8dine zdravilo izbora paracetamol, kjer je njegov u\xc4\x8dinek primerljiv standardnemu odmerku nesteroidnih antirevmatikov ali celo morfina. _NEWLINE_Za laj\xc5\xa1anje srednje mo\xc4\x8dne bole\xc4\x8dine so primerni nesteroidni analgetiki, v kombinaciji z drugimi protibole\xc4\x8dinskimi zdravili pa se uporabljajo tudi pri mo\xc4\x8dni bole\xc4\x8dini. Njihovo uporabo omejujejo ne\xc5\xbeeleni u\xc4\x8dinki na prebavila, ledvice in tudi srce. \xc4\x8ceprav lahko ob pravilnem dajanju in ustrezni izbiri bolnikov ne\xc5\xbeelene u\xc4\x8dinke bistveno zmanj\xc5\xa1amo, gre za ena od najpogosteje predpisanih zdravil in zato predstavljajo ne\xc5\xbeeleni u\xc4\x8dinki kljub temu veliko breme. Veliko so obetala nova skupina zdravil, t. i. koksibi, vendar se je izkazalo, da ob dolgotrajni uporabi povzro\xc4\x8dajo tromboemboli\xc4\x8dne zaplete, vendar v zadnjem \xc4\x8dasu ponovno pridobivajo pomen pri zdravljenju akutne bole\xc4\x8dine. Pri srednje mo\xc4\x8dnih in mo\xc4\x8dnih bole\xc4\x8dinah se najpogosteje uporabljajo opioidi, ki se lahko dajejo peroralno, intravensko, v\xc4\x8dasih tudi intramuskularno.'